Выль Мултанысь бугыръяськон

Выль Мултанысь бугыръяськон — Ватка губерниысь Малмыж утемысь Мултан, Сюмси (мукет даннойёсъя Сьӧлта) но Узи волостьёсысь удмурт но ӟуч крестьянъёслэн восстанизы. Нырысетӥ ӟуч революцилэн люкетэз луэ. Ортче вал 1906-тӥ аре куарусён толэзе.

Эксэй улын курадӟыса улон удмурт калыкез но бугыръяськыны ӝутылӥз.

 Бугыръяськыны дасяськон 
Куанеръёслэсь секыт улэмзэс адӟыса Выль Мултан ёросысь, Сьӧлта но Узя волостьёсысь дышетӥсьёс калыкез валэктон уж котыре кутскизы. Школаосы удмуртъёсты люкаллязы но отын лыдӟиськон валэктон ортчытылӥзы. Та ужпумын азьворттӥсьсы Выль Мултан школаысь дышетӥсь Кондорский вал. Со сяна но верам волостьёсысь дышетӥсьёс тросэз сюлмо калык пӧлын ужазы. Ваньзы соос «Учительской Союзэ» пыремын вал. Правительство дышетӥсьёслэсь ужамзэс шӧдыса, жандармъёссэ гуртъёсы пуктылӥз. Соос кенешъёсты улляллязы, ужасьёсты кутылӥзы. Со сэрен дышетӥсьёслы лушкем (губечын) ужано луиз. 1905-тӥ арын Кондорский дышетӥсез арестовать карыса Сибире келязы.

 Бугыръяськон азьын 
1906-тӥ арын Выль Мултанэ Ватка Революци Комитетысь Давид Раппопорт пусо-нимо адями лыктӥз. Собере политика ужзы нышна золомез: калык трос люкаськылэмен митинг лэсьтылоно луылӥз. Революция книгаосты крестьян калык ачиз ик вӧлдыны юрттӥз. Сюлмо крестьянъёс пӧлын Революци комитетъёс кылдылэмын вал.

4-тӥ (17-тӥ) сентябре 1906-тӥ арын запасной солдатъёсты эскерон ортчытыны Выль Мултанэ 2 урядникен но 7 стражникен исправник Панаев лыктӥз. Соку ик Выль Мултан выселокын Раппопорт крестьян Ревкомъёсты огинэ карыса кенеш ортчытэ вылэм. Со кенешез тодыса полиция отысь крестьянъёсты улляз, Раппопортэз арестовать карыса Малмыж тюрьмае келязы.

 Ӝутскон 
Раппопортэз пытсамзэс тодыса, 5-тӥ (18-тӥ) сентябре Выль Мултанэ пумтэм-йылтэм калык люкаськиз. Люкаськем калык Раппопортэз лэзьыны куриз. Исправник Панаев калыкез буйгатыны медэ вал но, ӧз пӧрмыты. Крестьянъёс, запасной солдатъёс пумен ӟырдаса Раппопорт понна кесяськизы. Исправник полициеныз соку правленилэн коркаяз вал. Педлось лекомем калык Раппопортэз лэзьымтэзэс тодыса, кужмысь правление пырыны ӧдъязы. Кинке «Долой полицию» шуиз но вань калык бугырскиз. Кин бодыен, кин тӥрен правление вылэ мынэ. Начальникъёс правлениысь укноосытӥ тэтчазы. Пегӟисьёсты кутылыса кылзэс юаса жугылӥзы.

 Бугыръяськон бере 
Туж сылало усиз Выль Мултан калыклы дышетӥсьёслы эрике поттэмзы. 8-тӥ (21-тӥ) сентябре Выль Мултанэ 30 мурт конной полиция вуиз. Кӧня гинэ куанер удмуртъёсты курадӟытӥзы соос. Кинэ бычкизы, кинэ тышказы, кинэ виылӥзы. Дышетӥсьёсты тюрьмае пытсаллязы. Удмуртъёс коркасьтызы ке потаны ӧз ни дӥсьтылэ. Ар ортчыса суд вал: 4 муртлы 10 ар каторга сётӥзы. Троссэ ссылкае келязы.

 Литература 
 1906-тӥ арын Выль-Мултан удмуртъёслэн бугыръяськемзы // Азьлань : газет. — 1925. — 22-тӥ декабрь (№ 67). — Б. 1.
 Садаков М. А. Нырысетӥ ӟуч революция вакытэ Удмуртиысь ужаса улӥсьёслэн революционной движенизы (1905-1907 аръёс). — Ижкар : Удмуртская правда, 1955. — Б. 35—36.
 Баженов, Шанько, Корепанов 1906 арын Выль Мултанын крестьянъёслэн бугыръяськемзы // 1905 арын революци дыръя удмурт обласьысь ужасьёслэн но кресьянъёслэн ужамзы. — Ижкар : Удкнига, 1925. — Б. 65—69.

Категория:Удмуртилэн историез
Категория:Ува ёрос
Категория:Нырысетӥ ӟуч революция